b'\n_START_ARTICLE_\nFolkevandringsriker\n_START_PARAGRAPH_\nFolkevandringsriker oppstod i l\xc3\xb8pet av 400\xe2\x80\x93tallet, etter at det vestromerske riket kollapset. I tiden forut og etter rikets fall i 476 e.Kr. preges hele det europeiske kontinentet av en folkevandringstid, der ulike germanske stammer vandret inn i riket. Dette var folkegrupper som opprinnelig kom fra nord- og sentraleuropa, og hadde i lengre tid grenset til Romerriket ved Rhinen/Donau\xe2\x80\x93grensen. P\xc3\xa5 slutten av 300\xe2\x80\x93tallet og gjennom 400\xe2\x80\x93tallet beveget de germanske stammene seg inn over yttergrensene og dannet bosetninger i provinsene som utgjorde vestriket. De germanske stammene ble drevet p\xc3\xa5 flukt av et nomadisk stammefolk, Hunerne, som plyndret og skapte uro p\xc3\xa5 sin vandring fra det asiatiske kontinentet.\n_START_SECTION_\nFolkevandringsriker\n_START_PARAGRAPH_\nDe germanske stammene besto av en rekke ulike folkegrupper, som opprettet sine egne politiske enheter og konged\xc3\xb8mmer i vestromerrikets provinser. \xc3\x98stgoterne bosatte seg i store deler av Italia, sammen med langobardene som okkuperte de nordligste omr\xc3\xa5dene. Vestgotere vandret til dagens Spania og over til Nord-Afrika, mens frankere og burgundere opprettet riker i dagens Frankrike. P\xc3\xa5 De britiske \xc3\xb8yer bosatte angelsaksere seg. Av alle folkevandringsrikene som oppsto i kj\xc3\xb8lvannet av Romerrikets fall, var det konged\xc3\xb8mmene grunnlagt av angelsaksere og frankere som kom til \xc3\xa5 prege den p\xc3\xa5f\xc3\xb8lgende tidsepoken, middelalderen.\n_START_SECTION_\nRomerrikets fall\n_START_PARAGRAPH_\nFolkevandringene, og mangfoldet av mennesker som migrerte inn i riket, har hatt en sentral plass i \xc3\xa5 forklare hvorfor Romerriket falt. Vandringene blir ofte omtalt som Barbarinvasjonene. N\xc3\xa5r barbarstammene bosatte seg i provinsene, mistet imperiet sitt skattegrunnlag til \xc3\xa5 opprettholde h\xc3\xa6ren. Den romerske h\xc3\xa6ren ble brukt til \xc3\xa5 beskytte rikets grenser, men mistet kontrollen p\xc3\xa5 de germanske bosetterne n\xc3\xa5r riket ikke kunne opprettholde denne h\xc3\xa6ren. I tillegg hadde romerne ofte gitt stillinger i h\xc3\xa6ren til germanske leiesoldater. Tradisjonelt dateres Romerrikets fall til 476, da Odovakar avsatte den siste keiseren i vest, Romulus Augustulus. Det \xc3\xb8stlige riket, kalt det \xc3\xb8stromerske (bysantinske) riket, besto helt til osmanenes erobringer i 1453.\n_START_SECTION_\nHistorievitenskapelig debatt\n_START_PARAGRAPH_\nDen historiske debatten preges i dag av to fagtradisjoner. Den ene skolen fremmer et faktisk fall av Romerriket, sterkt knyttet til utfordringene med det eksterne presset fra barbarene, og de kontinuerlige folkevandringene p\xc3\xa5 300- og 400-tallet. Det vektlegges at de germanske samfunnene som ble opprettet, var langt mindre avanserte \xc3\xb8konomisk og politisk, enn det romerske riket hadde v\xc3\xa6rt. Derfor omtaler denne fagtradisjonen postromersk tid som de m\xc3\xb8rke \xc3\xa5rhundrene.  Den andre fagtradisjonen ser p\xc3\xa5 Romerrikets oppl\xc3\xb8sning som en transformasjon av det romerske samfunnet i m\xc3\xb8te med de germanske stammene. Her vektlegges det en kulturell oppblomstring n\xc3\xa6rt knyttet til kristendommens \xc3\xb8kende samfunnsbetydning, b\xc3\xa5de i kunst og kultur. Det vektlegges videre at konged\xc3\xb8mmene fremst\xc3\xa5r med romaniserte preg, noe som antyder en kontinuitet av romerske tradisjoner.\n_START_SECTION_\nForskningssituasjonen\n_START_PARAGRAPH_\nI nyere tid har forskningssituasjonen v\xc3\xa6rt preget av et \xc3\xb8kt fokus p\xc3\xa5 germanernes etnisitet og identitet. Denne forskningen gj\xc3\xb8res gjennom reevalueringer av tidligere studier, i tillegg til \xc3\xa5 hente inn ny informasjon gjennom arkeologiske unders\xc3\xb8kelser. Forskningen har \xc3\xa5pnet opp for en ny fortolkning av v\xc3\xa5r forst\xc3\xa5else for hvem barbarene egentlig var. Det diskuteres om barbarinvasjonene 1) var en virkning av at Romerriket falt, og 2) om barbarene utgjorde etniske enheter f\xc3\xb8r de vandret inn i riket, eller om de tok en etnisk form etter at de bosatte seg i vestprovinsene.'